****`

މިނިސްޓްރީ އޮފް އެންވަޔަރަންމަންޓް

މާލެ، ދިވެހިރާއްޖެ

**ޓާރމްސް އޮފް ރިފަރެންސް**

ތިލަދުންމަތީ ދެކުނުބުރީ ކުޅުދުއްފުށީ**ގައި ޖަމާވެ ގިނަދުވަސްވެފައިވާ ކުނިތައް ނަގައި ސާފުކުރުމުގެ މަސައްކަތް ކުރާނެ ފަރާތެއް ހޯދުން**

1. **ތަޢާރަފް**

ތިލަދުންމަތީ ދެކުނުބުރީ ކުޅުދުއްފުށްޓަކީ އާބާދީގައި 10،000 މަތީގެ އާބާދީއެއް ހިމެނޭ ސިޓީއެއްގެ ދަރަޖަލިބިފައިވާ ރަށެކެވެ. މިރަށުގެ ކުނީގެ މައްސަލަ އެކަށީގެންވާ ގޮތެއްގައި ހައްލު ނުކުރެވި ގިނަދުވަސްތަކެއް ވުމުގެ ސަބަބުން، އެރަށުގެ ކުނިއަޅާ ސަރަޙައްދުގައި ގިނަ ޢަދަދެއްގެ ކުނި ޖަމާވެ، ބޮޑު ގޮނޑެއްވަނީ އުފެދިފައެވެ. މި ގޮނޑަށް އުކާލާ ކުނިވާ ޒާތުގެ ކުނީގެ ސަބަބުން މެހި އާލާވެ ގޮނޑުހިމެނޭ ސަރަހައްދުގެ މީހުންނަށް މިކަމުގެ އުނދަގޫތައް ފޯރައެވެ. އަދި މިގޮނޑުގައި ހުންނަ ފުޅި، ދަޅު، ޓިނު އަދި މިނޫންވެސް ފެންހަރުލާ ތަކެތީގައި، ވާރޭވެހޭ މޫސުމުގައި މަދިރި ފަނި އުފެދި އޭގެ ސަބަބުން ރަށުގައި ބަލިމަޑުކަން އަށަގަނެއެވެ. މިކަމުގެ ސަބަބުން ރައްޔިތުންނަށް ބޮޑެތި ގޮންޖެހުންތަކަކާއި ކުރިމަތިވެއެވެ. މީގެތެރޭގައި، ކުނިއަޅާ ސަރަޙައްދު ފުރުމުގެ ސަބަބުން، ރަށުގައި ކުނި ބަހައްޓާނެ އިތުރު ޖާގައެއް ނެތުމާއި، ރަށުގައި ކުނިއަންދާއިރު ނުވަތަ ކުނިގޮނޑުގައި ރޯކޮށްލުމުގެ ސަބަބުން ރަށުގެތެރެއަށް ވަރަށް ބޮޑަށް ދުމުގެ އަސަރު ފޯރަމުންދިޔުމާއި، ކުނިގޮނޑު މޫދާއި މާބޮޑަށް ކައިރީގައި އޮތުމުގެސަބަބުން ނުވަތަ އޭގެ ޒާތުގައި ކުނިގޮނޑު މޫދަށް ބަނޑުންވެ، އޭގެ ސަބަބުން އަތިރި ތަޣައްޔަރުވުމާއި މޫދާއި ފަރަށް ގެއްލުން ލިބުން ހިމެނެއެވެ.

ކުނިގޮނޑުގެ ސަބަބުން ލިބޭ ގެއްލުންތަކާއި ގުޅިގެން، އެކަމުގެ ކަންބޮޑުވުން ރައްޔިތުން ދަނީ އެކިގޮތްގޮތަށް ފާޅުކުރަމުންނެވެ. އެހެންކަމުން މިކަމަށް އަވަސް ޙަލެއް ހޯދުމަށްޓަކައި ގިނަ މަސައްކަތްތަކެއް ކުރަންޖެހިފައިވާކަން މިމިނިސްޓްރީ އަށް ވަނީ ފާހަގަކުރެވިފައެވެ.

ހދ. ކުޅުދުއްފުށީގައި ޖަމާވެފައި ހުރި ކުނީގެ މިންވަރު ވަޒަންކުރުމަށްޓަކައި މިނިސްޓްރީންވަނީ 2019 ވަނަ އަހަރު އެރަށު ކައުންސިލާއި ގުޅިގެން ދިރާސާއެއްކޮށްފައެވެ. އެދިރާސާއިން ފާހަގަކުރެވުނުގޮތުގައި އެރަށުގައި 96,000 (ނުވަދިހަ ހަ ހާސް) ޓަނުގެ ކުނި ވަނީ ޖަމާވެފައެވެ. އިސްވެދެންނެވި ކަންކަން އެހެންހުރުމާއެކު އެރަށުގެ ކުނި ޖަމާކުރާ ސަރަހައްދުގައިވާ ކުނި ގޮނޑު ނަގައި އެތަން ސާފުކުރުމުގެ މަސައްކަތް ކުރުމަށް ކުޅުދުއްފުށީ ކައުންސިލާއި ގުޅިގެން މިނިސްޓްރީން ވަނީ ޕްރޮގްރާމެއް އެކުލަވާލާފައެވެ.

1. **ޕްރޮގްރާމްގެ ދަށުން ކުރަންޖެހޭ މައިގަނޑު މަސައްކަތްތައް**

މަސައްކަތް 1: ކުޅުދުއްފުށީ ކުނި ޖަމާކުރާ ސަރަހައްދުގައި ޖަމާވެފައިވާ ކުނިތަށް (ކުނި ގޮނޑު) ފުރާނައި ވެއްޔާއި ކުނި ވަކިކުރުން

މަސައްކަތް 2: ކުންޏާއި ވެލި ވަކިކުރުމަށްފަހު ހުންނަ ކުނީގެ ބާވަތްތައް (މީގެ ތެރޭގައި ދަޅު، ފުޅި، ޕްލާސްޓިކް، ދަނގަޑު، ލަކުޑި، ފޮތި އަދި މިނޫންވެސް ކުނީގެ ގޮތުގައި ހުންނަ ތަކެތި) ތިލަދުންމަތީ ދެކުނުބުރީ ފަޅުރަށެއްކަމުގައިވާ ކުނބުރޫދޫއަށް ގެންގޮސް ވަކި ތަރުތީބަކުން މިނިސްޓްރީން ދައްކާ ސަރަހައްދެއްގައި ބެހެއްޓުން

މަސައްކަތް 3: ކުންޏާއި ވެލި ވަކިކުރުމަށްފަހު ހުންނަ ވެލި ކުނި ޖަމާކުރާ ސަރަހައްދުގައި ފަތުރާ ފަސްގަނޑު އެއްވަރުކުރުން

1. **ޒިންމާތަކާއި މަސްއޫލިއްޔަތުތައް**

**ހ. މަސައްކަތާއި ހަވާލުވާ ފަރާތުގެ ޒިންމާތަކާއި މަސްއޫލިއްޔަތުތައް**

ރަށްރަށުގައި ޖަމާވެފައިވާ ކުނިތައް ނަގައި ސާފުކުރުމުގެ މަސައްކަތް ކުރުމަށް މަސައްކަތާއި ޙަވާލުވާ ފަރާތުން،

1. މަސައްކަތުގެ ތާވަލެއް އެކުލަވާލާ އެތާވަލު މިނިސްޓްރީ އޮފް އެންވަޔަރަންމަންޓާއި ޙިއްސާކޮށް އެއަށް ހުއްދަ ހޯދުން

2. ރަށުގައި ހުރި ކުނި ފުރާނާ ވެއްޔާއި ކުނި ވަކިކުރުން. މިކަން ކުރަންވާނީ ކުނި ފުރާނަން ދަނގަޑުން ގްރިލެއް ހަދާ އެބޭނުންކޮށްގެންނެވެ. ގްރިލްގެ މެޝް ސައިޒް ހުންނަންވާނީ 2 އިންޗ x 2 އިންޗި ( 4 އަކަ އިންޗި) އަށްވުރެ ބޮޑުނުވާ ވަރަށެވެ.

3. ވެލި ފުރާނާފައި ހުންނަ ކުނި ތިރީގައިވާ ޓޭބަލްގައި ވާގޮތަށް ވަކިކުރުން

|  |  |
| --- | --- |
| **ސ.ނ** | **ކުނީގެ ބާވަތް** |
| 1 | ދަނގަޑާއި ދަނގަޑުގެ ބާވަތްތައް |
| 2 | ކަރުދާސް އަދި ފޮތީގެ ބާވަތްތައް |
| 3 | ޕްލާސްޓިކް (ހުރިހާ ބާވަތެއް) |
| 4 | ބިއްލޫރި |
| 5 | ލަކުޑި |
| 6 | އިލެކްޓްރިކް އަދި އިލެކްޓްރޯނިކް |
| 7 | ރަބަރު |
| 8 | އެހެނިހެން (މަތީގައިވާ އެއްވެސް ބާވަތެއްގައި ނުހިމެނޭ ބައިތައް) |

4. ބައިބަޔަށް ވަކި ކުރެވޭ ކުނީގެ ބާވަތްތައް ކުޅުދުއްފުށިން ބޭރުކޮށް އެރަށުގެ ހުޅަނގު އުތުރުން ގާތްގަނޑަކަށް 5 (ފަހެއް) ކިލޯމީޓަރ ދުރުމިނުގައި އޮންނަ ފަޅުރަށެއް ކަމުގައިވާ ތިލަދުންމަތީ ދެކުނުބުރީ ކުނބުރޫދޫއަށް ގެންދިއުން. މިގޮތަށް ކުނި ކަނޑުމަގުން އުފުލުމުގައި އުޅަނދަށް އަރުވާ ކުނީގެ އެއްވެސް މިންވަރެއް ރަށުގެ ބަނދަރުތެރެއަށް ނުވަތަ ކަނޑުގެ އެއްވެސް ސަރަހައްދަކަށް އެޅިގެން ނުވާނެއެވެ.

5. ކުނި ނަގާ ތަން ސާފުކުރުމަށްފަހު ފުރާނާއިގެން ލިބޭ ވެލި އެސަރަހައްދުގައި ފަތުރާ ފަސްގަނޑު އެއްވަރުކުރުން

**ށ. މިނިސްޓްރީ އޮފް އެންވަޔަރަންމަންޓްގެ ޒިއްމާތައް**

1. މަސައްކަތް ޙަވާލުކުރުމަށްފަހު އެކަން ރަށު ކައުންސިލަށް އެންގުން

2. މަސައްކަތް ހިނގަމުންދާ ވަގުތު އެމަސައްކަތް މޮނިޓަރ ކުރުން

3. މަސައްކަތް ނިންމާ މަސައްކަތަކާއި ޙަވާލުވާ ފަރާތުން އެއްބަސްވުމާއި އެއްގޮތަށް ހުށަހަޅާ އިންވޮއިސްތަކަށް އަގު އަދާކުރުން

4. މަސައްކަތް ހިނގަމުންދާ ވަގުތު އެކަމަށް ބޭނުންވާ އިރުޝާދު މަސައްކަތާއި ޙަވާލުވާ ފަރާތަށް ދިނުން

5. މަސައްކަތްކުރަމުންދާ ވަގުތު ރަށުގައި ދިމާވާ މައްސަލަތައް ޙައްލުކުރުމުގައި އެހީތެރިކަން ފޯރުކޮށްދިނުން. މީގެ ތެރޭގައި، މައްސަލައެއް ދިމާވެގެން އެކަމެއް ޙައްލުކުރުމުގައި ހިނގާ ނުވަތަ ހިނގާފާނެ އެއްވެސް ޚަރަދެއް ނުހިމެނެއެވެ.

**5. ހުށަހަޅަން ޖެހޭ ލިޔެކިޔުންތައް**

* ކުންފުންޏެއްނަމަ، ކުންފުނީގެ ރަޖިސްޓްރީގެ ކޮޕީ.
* ޖީ.އެސް.ޓީއަށް ރަޖިސްޓްރީ ކޮށްފައިވާ ފަރާތްތަކުގެ ޖީ.އެސް.ޓީ ރަޖިސްޓްރޭޝަން ކޮޕީ.
* ޕްރޮޕޯޒަލް، ޕްރޮޕޯސަލްގައި ކޮންމެހެން ހިމަނަންޖެހޭ ބައިތައް

ހ. ކުންފުނީގެ ތަޢާރަފް

ށ. ކުންފުނީގެ މައިގަނޑު މަސައްކަތްތައް

ނ. ކުންފުނީގެ ޕްރޮފައިލް (މީގެ ތެރޭގައި ކުރިން ކޮށްފައި ހުރި މަސައްކަތްތަކާއި މިހާރު ކުރިއަށްދާ މަސައްކަތްތަކުގެ ޚުލާސާއެއް ހިމަނަންވާނެއެވެ. އަދި މަސައްކަތްތަކުގެ ކޮންޓްރެކްޓް އަގު ހިމަނަންވާނެއެވެ.)

ރ. މި ޓީ.އޯ.އާރ ގެ ދަށުން މަސައްކަތް ކުރުމަށް ހުށަހަޅާ ގޮތް

ބ. މަސައްކަތުގެ ޓައިމްލައިން

ޅ. މަސައްކަތުގެ އަގު (މި އަގުގެ ތެރޭ ކުނި ނަގައިގެން ގެންދަންޖެހޭ ކުނި މެނޭޖްކުރާ ސަރަޙައްދީ މަރުކަޒަށް ކުނި ބޭލުމުގައި އެތަނަށް ދައްކަންޖެހޭ ފީ ވެސް ހިމަނަންވާނެއެވެ.)

ކ. އަދި މީގެ އިތުރަށް ބިޑް ޑޮކިއުމަންޓްގައި ހުށަހަޅަން ބަޔާންކޮށްފައިވާ އެންމެހާ ލިޔެކިޔުންތަށް.